CELEX: 32017D0759
Language: bg
Date: 2017-04-28 00:00:00
Title: Решение за изпълнение (EC) 2017/759 на Комисията от 28 април 2017 година относно общите протоколи и формати на данните, които трябва да бъдат използвани от въздушните превозвачи при предаването на резервационни данни на пътниците на звената за данни за пътниците

29.4.2017   
            
            
               BG
            
            
               Официален вестник на Европейския съюз
            
            
               L 113/48
            
         РЕШЕНИЕ ЗА ИЗПЪЛНЕНИЕ (EC) 2017/759 НА КОМИСИЯТА
   от 28 април 2017 година
   относно общите протоколи и формати на данните, които трябва да бъдат използвани от въздушните превозвачи при предаването на резервационни данни на пътниците на звената за данни за пътниците
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива (ЕС) 2016/681 на Европейския парламент и на Съвета от 27 април 2016 г. относно използването на резервационни данни на пътниците с цел предотвратяване, разкриване, разследване и наказателно преследване на терористични престъпления и тежки престъпления (1), и по-специално член 16, параграф 3 от нея,
   като има предвид, че:
   
               (1)
            
            
               Съгласно Директива (ЕС) 2016/681 Комисията трябва да състави списък с общи протоколи и поддържани формати на данни, които въздушните превозвачи да използват при предаването на резервационни данни на пътниците на държавите членки. Въздушните превозвачи трябва да изберат от този списък и да посочат пред държавите членки общия протокол и формата на данните, които възнамеряват да използват.
            
         
               (2)
            
            
               Списъкът с вариантите следва да отчита актуалното състояние на отрасъла, за да може Директива (ЕС) 2016/681 да бъде приложена бързо и да се намалят отрицателните икономически последици за въздушните превозвачи. Същевременно предлаганите варианти следва да гарантират сигурността и надеждността на предаването на резервационни данни на пътниците.
            
         
               (3)
            
            
               Малките въздушни превозвачи, които не извършват полети съгласно определен публично обявен график и които не разполагат с необходимата техническа инфраструктура, за да могат да използват форматите на данните и протоколите за предаване, посочени в приложението, следва да бъдат освободени от задължението да използват тези формати и протоколи. Държавите членки следва да постигнат двустранни договорености с тези въздушни превозвачи относно електронните средства, които ще бъдат използвани за осигуряването на адекватно равнище на сигурност при предаването на резервационни данни на пътниците от тези превозвачи.
            
         
               (4)
            
            
               Съгласно съображение 17 от Директива (ЕС) 2016/681 насоките на Международната организация за гражданско въздухоплаване (ИКАО) по отношение на резервационните данни на пътниците следва да служат като основа за приемането на поддържаните формати за предаване на резервационни данни на пътниците от въздушните превозвачи на държавите членки.
            
         
               (5)
            
            
               Форматът на данни PNRGOV, признат като международен стандарт за предаването на резервационни данни на пътниците, е разработен съвместно от правителства, въздушни превозвачи и доставчици на услуги под егидата на Международната асоциация за въздушен транспорт (ИАТА), ИКАО и Световната митническа организация (СМО). Форматът на данни PNRGOV следва да съответства на предвиденото в ръководствата за прилагане на форматите EDIFACT и XML, разработени в контекста на стандартите за обмен на данни за пътниците и летищата (Passenger and Airport Data Interchange Standards — PADIS) за съобщенията PNRGOV, които формати са одобрени и публикувани от Комитета за контакт за предварителните данни за пътниците и резервационните данни на пътниците, сформиран от СМО, ИАТА и ИКАО.
            
         
               (6)
            
            
               UN/EDIFACT PAXLST е форматът на данни за предаване на предварителни данни за пътниците. Този формат следва да се използва за предвиденото в член 8, параграф 2 от Директива (ЕС) 2016/681 предаване на предварителни данни за пътниците, които въздушните превозвачи събират в хода на обичайната си работа, но не съхраняват със същите технически средства като използваните за други резервационни данни на пътниците.
            
         
               (7)
            
            
               Към настоящия момент повечето въздушни превозвачи използват два протокола за предаването на данни за пътниците на националните органи — IBM MQ и IATA Type B.
            
         
               (8)
            
            
               IBM MQ представлява патентован продукт на IBM Corporation, чрез който съобщенията се предават по защитен и надежден начин, като се запазва тяхната цялостност и се намалява рискът от загуба на информация и при който се използват опашки от съобщения за улесняване на обмена на информация между приложенията, системите, услугите и файловете.
            
         
               (9)
            
            
               „Type B“ е наименованието, дадено от ИАТА на системата за предаване на съобщения, използвана в отраслите, свързани с въздушни превози и пътувания, и помежду им. В отрасъла на въздушния транспорт се смята, че този протокол е с висока степен на надеждност и защита, и поради тази причина той поддържа важни за оперативната дейност приложения.
            
         
               (10)
            
            
               Не всички въздушни превозвачи могат да внедрят и приложат за по-малко от 4-5 години протоколи за предаване, различни от използваните понастоящем.
            
         
               (11)
            
            
               Съгласно член 16, параграф 2 от Директива (ЕС) 2016/681 въздушните превозвачи следва да могат да използват поне един от форматите на данни и протоколите за предаване, установени с настоящото решение за изпълнение, след изтичането на една година от датата на неговото приемане.
            
         
               (12)
            
            
               Поради това решението за изпълнение следва да отчита актуалното състояние на отрасъла и да предвижда възможността въздушните превозвачи да продължат да използват, и за целите на Директива (ЕС) 2016/681, същите формати на данни и протоколи за предаване, които понастоящем се смятат за стандарт в отрасъла.
            
         
               (13)
            
            
               От друга страна, използването на формати на данни и протоколи за предаване с отворен стандарт, включително използването на европейски стандарти, следва да се насърчава във възможно най-голяма степен.
            
         
               (14)
            
            
               Понастоящем Комисията насърчава използването на протокола AS4, по-специално в контекста на Механизма за свързване на Европа. Ето защо този протокол следва да бъде включен в списъка като алтернатива на протоколите IBM MQ и Type B на ИАТА.
            
         
               (15)
            
            
               Отрасълът и държавите членки следва да бъдат насърчавани да предприемат необходимите мерки — съвместно с международните партньори, ИКАО и СМО — за включването на подходящи протоколи с отворен стандарт в списъка с международно допусканите референтни протоколи за предаване на резервационни данни на пътниците от въздушните превозвачи на звената за данни за пътниците на държавите членки.
            
         
               (16)
            
            
               Следователно настоящото решение за изпълнение следва да бъде преразгледано в срок от четири години след датата на приемането му, за да се разгледа възможността за замяна на патентованите продукти с протоколи за предаване с отворен стандарт. При това следва да се помисли и за добавянето на евентуалните преработени версии на сегашните формати EDIFACT и XML за PNRGOV и на EDIFACT PAXLST и за евентуалното разработване на XML стандарти за съобщаването на предварителните данни за пътниците.
            
         
               (17)
            
            
               Освен това държавите членки могат да обмислят възможността на въздушните превозвачи да се изпраща потвърждение за получаването на предадените резервационни данни на пътниците (чрез използване на съобщение ACKRES). Такова решение следва да бъде взето въз основа на двустранна договореност между въздушния превозвач и държавата членка съгласно препоръката на ИАТА.
            
         
               (18)
            
            
               Мерките, предвидени в настоящото решение, са в съответствие със становището на комитета, посочен в член 17, параграф 1 от Директива (ЕС) 2016/681,
            
         ПРИЕ НАСТОЯЩОТО РЕШЕНИЕ:
   Член 1
   Общи протоколи и поддържани формати на данните
   1.   При предаването на резервационните данни на пътниците на звената за данни за пътниците на държавите членки съгласно Директива (ЕС) 2016/681 въздушните превозвачи използват един от форматите на данни и от протоколите за предаване, изброени в точки 1 и 2 от приложението към настоящото решение.
   2.   В случай че въздушните превозвачи предават предварителните данни за пътниците, посочени в член 8, параграф 2 от Директива (ЕС) 2016/681, отделно от резервационните данни на пътниците, предавани за същия полет, те използват формата на данните, посочен в точка 3 от приложението към настоящото решение.
   3.   Чрез дерогация от параграфи 1 и 2 по-горе въздушните превозвачи, които не извършват външни за ЕС и вътрешни за ЕС полети съгласно определен публично обявен график и които не разполагат с необходимата инфраструктура за поддържане на форматите на данните и протоколите за предаване, посочени в приложението, предават резервационните данни на пътниците чрез електронни средства, които осигуряват достатъчно гаранции по отношение на техническите мерки за сигурност и за които се сключва двустранна договореност между въздушния превозвач и съответната държава членка.
   Член 2
   Преразглеждане
   1.   Комисията ще преразгледа настоящото решение за изпълнение до 28 април 2021 г. При преразглеждането ще се обърне специално внимание на възможността за въвеждането на протоколи за предаване с отворен стандарт — като единствена възможност или в допълнение към съществуващите протоколи, като паралелно с това се предвиди привеждането на тези протоколи в съответствие с международните стандарти и най-добрите практики.
   2.   В контекста на това преразглеждане Комисията може да приеме изменение на настоящото решение.
   Член 3
   Влизане в сила
   Настоящото решение влиза в сила на двадесетия ден след деня на публикуването му в Официален вестник на Европейския съюз.
   
      Съставено в Брюксел на 28 април 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 119, 4.5.2016 г., стр. 132.
   
      ПРИЛОЖЕНИЕ
      1.   Формати на данните за предаването на резервационните данни на пътниците
      
      
                  —
               
               
                  EDIFACT PNRGOV съгласно описаното в EDIFACT implementation guide; PNR data pushed to states or other authorities; PNRGOV message (Ръководство за прилагане на EDIFACT; предаване на резервационните данни на пътниците на държавите или на други органи чрез метода „push“; съобщение PNRGOV), версия 11.1 или по-нова,
               
            
                  —
               
               
                  XML PNRGOV съгласно описаното в XML implementation guide; PNR data pushed to states or other authorities; PNRGOV message (Ръководство за прилагане на XML; предаване на резервационните данни на пътниците на държавите или на други органи чрез метода „push“; съобщение PNRGOV), версия 13.1 или по-нова.
               
            2.   Протоколи за предаването на резервационните данни на пътниците
      
      
                  —
               
               
                  IBM MQ,
               
            
                  —
               
               
                  IATA Type B,
               
            
                  —
               
               
                  AS4 Profile на ebMS 3.0 версия 1.0, OASIS Standard, публикуван на 23 януари 2013 г. Прилагане на AS4 в съответствие с e-SENS AS4 Profile, разработен в контекста на широкомащабния пилотен проект e-SENS, текущ идентификатор и версия: PR — AS4 — 1.10. От 2017 г. поддържането и актуализирането на тези ръководства за прилагане ще продължат да се извършват в контекста на Механизма за свързване на Европа.
               
            3.   Формати на данните за предаването на предварителните данни за пътниците, когато това предаване се извършва отделно от съобщението с резервационните данни на пътниците
      
      
                  —
               
               
                  EDIFACT PAXLST съгласно описаното в WCO/IATA/ICAO Passenger List message (PAXLST) implementation guide (Ръководство за прилагане на съобщенията за списъка на пътниците на СМО/ИАТА/ИКАО), версия от 2003 г. или по-нова.